和常父初五日渡江
作者：孔平仲
朝代：宋

paragraphs: 半旬滯西陵，霖雨注船屋。
昨日風更豪，江邊拔長木。
初宵尚哮吼，海水皆倒蹙。
向晚稍蕭條，飛廉想遭戮。
重雲掃陰晦，皎皎見星宿。
大哉天地內，變化反手速。
我行不憚早，畏此潮信足。
刀魚頗輕捷，舟子短結束。
十夫共一艣，喜噪比趨陸。
船頭列火炬，幕下燒絳燭。
蛟龍睡方醒，水陸駭竄伏。
吟哦未及終，已在吳堤曲。
青山繞逶迤，樓閣媚初旭。
錢塘雖舊游，夢想嘗在目。
便當跨月輪，俯耳聽清瀑。
重陽復不遠，共采岩前菊。